God nat og farvel

1.

God nat og farvel,

jeg ønsker nu alle af hjerte og sjæl;

thi her har jeg levet fornøjet og fro.

Jeg kom med de andre i dans mig at sno.

Nu vil jeg bortrejse, thi siger min sjæl;

God nat og farvel; god nat og farvel.

2.

Du husbonde, mand,

som råder for huset til land og til vand,

stor tak jeg dig siger af hjerte og sans;

thi du haver lånt mig din stue til dans.

Jeg siger før dagen er udrunden hel:

God nat og farvel; god nat og farvel.

3.

Ja, hustruen med,

skal og have tak, nu rejser jeg afsted.

Hun har mig opvartet med troskab og flid;

hun hører sit vers i en syngende lyd,

jeg hender det skylder thi siger min sjæl:

God nat og farvel; god nat og farvel.

4.

Også Eders børn,

som mig her har glædet, hver datter og søn.

En syngende tone jeg takker dem med

for venskab, for selskab, for glæde og fred.

Velsignet I være med lykke og held:

God nat og farvel; god nat og farvel.

5.

O, tjeneste karl

og piger og alle, som bor her i sal,

Eder vil jeg takke for alt dette som

I har mig beviset, fra det jeg hid kom.

Med glæde jeg farer; thi siger min sjæl:

God nat og farvel; god nat og farvel.

6.

Men hør mig og se!

Nu beder jeg alle om forladelse

for alt det fortræd, som jeg her haver gjort,

i handel og vandel, i gjerning og ord,

så klinger min tone fra dal og til fjeld;

God nat og farvel; god nat og farvel.

7.

O, du Herre Gud.

Forlad mig hvad jeg har gjort mod dine bud,

så er jeg fornøjet på land og på sø,

og lever i håbet indtil jeg skal dø,

og frydefuld til verden da siger min sjæl;

God nat og farvel; god nat og farvel.

8. Jeg ender min sang,

og Eder jeg takker tilsidst mangen gang,

god nat jeg siger nu, farvel og adjø,

jeg rejser nu hjem til min ven og min mø.

Jeg ønsker og alle, som er i det bo:

Sov sødt hen i ro; so sødt hen i ro.